**Govor predsednice Republike Slovenije**

**Nataše Pirc Musar**

**na slavnostnem koncertu ob 70-letnici Glasbene šole Kamnik**

Kamnik, 24. maj 2023

Velja govorjena beseda.

*Spoštovani ravnatelj, gospod Rok Spruk,*

*spoštovane mlade glasbenice in mladi glasbeniki,*

*cenjeni gostje nocojšnjega slavnostnega koncerta.*

*Glasba je že iz pradavnine del človeštva in okolja. Sprva namenjena preprostim ritualom se je nato razvila v samostojno in visoko cenjeno umetnost. Glasba ljudi povezuje, saj je univerzalen in splošno razumljiv jezik, ki ne pozna meja, igranje na glasbeni inštrument ter glasbeno poustvarjanje skozi petje in ples pa prebudita skoraj vsa čutila ter spodbujata in krepita znanje ter družbeno zavest.*

*Učenje glasbila na številnih ravneh zelo pozitivno vpliva na razvoj otrok. Poudarja občutek skupnosti, krepi družbeno pripadnost, ob igranju, plesu in petju ter nastopanju pa daje občutek, da okolju in družbi tako prispevamo svoj kamenček v mozaik pestrosti in medsebojne povezanosti, saj so tisti, ki ustvarjajo glasbo, vedno del neke večje celote – prijazne družbe in okolja, kjer živimo.*

*Skozi glasbeno izobraževanje šola pri otrocih vzbuja zavest, da svoj inštrument sprejmejo kot del življenja, da za to naše življenje prevzamejo tudi odgovornost in na ta način razvijajo delovne navade in spoštljiv odnos, tako do stvari kot tudi do okolja, v skupinskem in individualnem glasbenem izobraževanju pa se medsebojnega spoštovanja učijo že od samega začetka.*

*Glasbena šola Kamnik ponuja širok nabor predmetov, s katerim daje svojim učencem izjemno priložnost, da se z igranjem inštrumenta, s plesom ali lastnim glasom, izrazijo skozi glasbo in na tak način oplemenitijo svoj jaz. Glasbena šola je – prav tako kot osnovna šola – pomemben del aktivnosti v lokalnem okolju in vzgoje otrok ter razvoja kulturno-umetniškega življenja ter utripa mesta in podeželja.*

*Tudi sama sem s sestro Tanjo, ob podpori staršev, naredila prve korake v svet glasbe na tej šoli. Še danes se s ponosom spomnim, ko mi je na mojo harmoniko uspelo zaigrati prelepo slovensko narodno pesem Zagorski zvonovi. Spomnim se številnih nastopov – ne samo v glasbeni šoli, temveč tudi na osnovni šoli, kjer sva s sestro na marsikateri slovesnosti skupaj zapeli in igrali na kitaro, na kateri sem se osnovnih akordov naučila kar sama.*

*Vem, da je Glasbena šola Kamnik odlično vključena v lokalno in regionalno okolje ter v širši glasbeni prostor. Upravičeno ste lahko ponosni na številne šolske projekte, abonma, javne nastope, koncerte in na to, da glasbenega znanja željne nadobudneže pripravite na nadaljnje izobraževanje ter na vpis na srednjo stopnjo – vse to je bistvenega pomena in hkrati pomemben pokazatelj uspešnosti vaše šole. S ponosom spremljam uspehe mladih kamniških glasbenikov, ki svoje znanje in veščino igranja inštrumenta, petja ali plesa, dokazujejo s številnimi visokimi priznanji, tako doma kot tudi na različnih mednarodnih tekmovanjih.*

*Glasbeno šolstvo na slovenskem ima več kot 200-letno tradicijo. Prvo javno glasbeno šolo so leta 1816 s statutom ustanovile ljubljanske oblasti. V statut so zapisali, da »se smejo v javno glasbeno šolo sprejemati le revni učenci. Bolj premožni imajo to možnost samo v primeru, da ne presežejo števila 12, medtem ko je za revne določenih 24 mest«.*

*Danes so glasbene šole dostopne otrokom vseh družbenih slojev, ki izkažejo zadostno mero glasbenih sposobnosti, in to nas mora veseliti, zato moramo poskrbeti, da bo tako ostalo tudi v prihodnje.*

*Glasba je ena od temeljev današnjega hitro razvijajočega se življenja, ki ga ne smemo vzeti za samoumevnega. Zagotavlja nam oazo osebnega miru in užitkov, ki nam popestrijo vse bolj naporne dneve. Glasba nas odpelje v svet, ki ga razumemo vsi – v svet, kjer so doma pozitivne vrednote, v svet, kjer nas glasbena umetnost uči, da človek ni stroj. Glasbo nimamo le radi, ker nas pomirja – glasbo potrebujemo, da obstanemo. Glasba nenazadnje zbližuje različne narode in kulture. Naj tako tudi ostane. Vi v glasbenih šolah ste prvi branik in ustvarjalec tega pomembnega poslanstva.*

*Čestitke za 70 let uspešnega delovanja.*